Asociația care construiește cu bani din donații un spital pentru copiii bolnavi de cancer denunță o postare a Gabrielei Firea: ”Ce fel de om să fii să îți bați joc de implicarea oamenilor în timp ce porți cruci și te declari credincios?”

Oana Gheorghiu, co-fondatoarea Asociaţiei ”Dăruieşte Viaţă”, care construieşte din donații un spital în Bucureşti pentru copiii bolnavi de cancer, critică dur o postare de pe contul personal al Gabrielei Firea. Contul personal al primarului Capitalei a distribuit o postare care lua în derizoriu inițiativa ”Dăruieşte Viaţă”.

”Când Gabriela Firea, primarul Bucureștiului, omul care gestionează bugetul și resursele celui mai mare oraș din țară, share-uiește așa ceva, defecând pe implicarea și susținerea a peste 260.000 de români, care au decis să construiască un spital pentru copiii bolnavi de cancer, primul după 30 de ani, asta nu poate să rămână necunoscut. Ce fel de om trebuie să fii să îți bați joc de implicarea oamenilor și de cauza copiilor bolnavi de cancer, în timp ce porți cruci și te declari credincios și în timp ce ai avut miliarde pe mână și nu ai făcut nimic? Cum e posibil? Și ce fel de oameni apreciază asta?”, a scris Oana Gheorghiu pe Facebook.

Ea a făcut referire la pagina personală a Gabrielei Firea, care a distribuit în 23 octombrie o postare a Danei Budeanu, o croitoreasă angajată de mai multe vedete mediatice. Postarea, scrisă într-un stil care se vrea ironic, e un atac la adresa inițiativei de construire a spitalului pentru copii: ”Astia cacare face ei un spital vrea sa doneze Pintea un aparat dă radioterapie. Dă ce? Luați unu din ăia 35 de milioane euroi donați. Nu așa ați măcănit la teveu, caca luati voi? Sa dea la saraci Pintea! Da mai stati putin caca vine Vladut regele medicamentelor si va da el din aia 15 milioane dă la PLUS scuzi de la Magicacamp! # Marscumanipularile”.

Foto: Postarea criticată de Oana Gheorghiu